ET Euroopa Liidu Teataja C 303/225

KONTROLLIKOJA KINNITAV AVALDUS KUUENDA, SEITSMENDA, KAHEKSANDA JA ÜHEKSANDA EUROOPA ARENGUFONDI (EAF) KOHTA 2004. EELARVEAASTAL

(2005/C 303/02)

I — Euroopa Kontrollikoda (edaspidi “kontrollikoda”) on läbi vaadanud kuuenda, seitsmenda, kaheksanda ja üheksanda EAFi raamatupidamisaruanded ning nende aluseks olevad tehingud 31. detsembril 2004 lõppenud eelarveaasta osas. Raamatupidamisaruanded koosnevad finantsselgitustest, rahalise rakendamise aruannetest ning Euroopa Investeerimispanga (EIP) esitatud finantsselgitustest ja muust teabest (1). Vastavalt finantsmäärustele peab kontrollikoda esitama Euroopa Parlamendile ja nõukogule kinnitava avalduse raamatupidamisaruannete usaldatavuse ja nende aluseks olevate tehingute seaduslikkuse ja korrektsuse kohta selle osa EAFi vahendite suhtes, mille finantsjuhtimise eest vastutab komisjon (2). Kontrollikoda viis auditi läbi kooskõlas oma auditipõhimõtete- ja standarditega, milles on üldtunnustatud rahvusvahelised auditistandardid kohandatud EAFi kontekstiga. Audit andis kontrollikojale piisava aluse alljärgnevate järeldusotsuste esitamiseks.

II — Raamatupidamisaruannete usaldusväärsus

Arvesse võtmata järgmisi probleeme:

(a) andmed varade kohta on ebatäielikud, sest komisjon ei ole piisavalt uurinud, kui suure osa sooritamata ettemaksetest peavad võlgnikud EAFile tagastama (vt punkt 14);

(b) andmed kahtlaste võlgade kohta on ebatäielikud ega näita lootusetute võlgade tegelikku taset (vt punkt 15);

(c) finantsselgitustele lisatud aruandes esitatud Stabexi vahendite jääk on ebausaldusväärne (832 miljonit eurot) (vt punkt 16);

on kontrollikoda seisukohal, et rahalise rakendamise aruanded 2004. eelarveaasta kohta ning finantsselgitused 31. detsembri 2004. aasta seisuga annavad usaldusväärse pildi kuuenda, seitsmenda, kaheksanda ja üheksanda EAFi tulude ja kulude kohta vastaval eelarveaastal ning nende finantsolukorra kohta aasta lõpus.

III — Raamatupidamisaruannete aluseks olevate tehingute seaduslikkus ja korrektsus

Järelevalvesüsteemide ja kontrollide analüüs

Kontrollikoda uuris komisjoni sisekontrollistandardite rakendamist ja testis järelevalve- ja kontrollisüsteemide tõhusust. Kuigi edasiminek on toimunud, tuleks veelgi täiustada järgnevaid valdkondi:

(a) riskijuhtimine (vt punktid 20–22);

(b) kontrolliraamistik (vt punktid 23–33);

(c) vastutus delegatsioonide sisekontrolli eest (vt punktid 34–35);

(d) EuropeAidi peadirektori tegevusaruanne (vt punkt 36).

Tehingute audit

Kontrollikoda auditeeris teatud hulka tehinguid Brüsselis komisjoni kesktalituste ja delegatsioonide valduses olevate dokumentide ning samuti abisaavates AKV riikides rakendusüksuste tasandil teostatud kohapealsete kontrollide põhjal. Auditi eesmärgiks oli kontrollida eeskirjade järgimist ning tööde, tarnete ja teenuste tõelisust. Kontrollikoja audit eelarvetoetuse kulude osas lõppes selles etapis, kus toetus maksti abisaajamaade eelarvetesse. Kontrollikoda leidis, et avastatud vigade esinemissagedus ja finantsmõju ei ole olulise tähtsusega (vt punktid 37–41).

Järeldus raamatupidamisaruannete aluseks olevate tehingute seaduslikkuse ja korrektsuse kohta

Kontrollikoda on arvamusel, et eelarveaasta tulud, EAFi assigneeringud, kohustused ja maksed on kokkuvõttes seaduslikud ja korrektsed.

28. september 2005 President Hubert WEBER

(1) Vastavalt üheksanda EAFi suhtes kohaldatava finantsmääruse artikli 96 lõike 1, artiklite 100 ja 101 ning artikli 125 lõike 2 sätetele; tegelikkuses puudutab see esiteks peaarvepidaja koostatud bilansse ja nendega kaasnevaid aruandeid ning teiseks tulukalkulatsioone, mis sisaldavad peamise eelarvevahendite käsutaja ja raamatupidaja koostatud tabeleid. Need finantsselgitused esitatakse nii kõigi nelja EAFi kohta eraldi kui terviklikul, konsolideeritud kujul. Käesolev avaldus ei hõlma EIP esitatud finantsselgitusi ja muud teavet (vt märkus 13).

(2) Vastavalt eespool nimetatud finantsmääruse artikli 103 lõikele 3 ning võttes arvesse sama finantsmääruse artiklit 1 tähendab see, et avaldus ei laiene üheksanda EAFi vahendite sellele osale, mida juhib ja mille eest vastutab EIP.